গ্রামের পাঠশালা বাকাই সরকারি প্রাথমিক বিদ্যালয় থেকে তার শিক্ষা জীবন শুরু হয়। পরে বগুড়া জেলার ছোনকা হাইস্কুল থেকে তিনি ১৯৬৮ খ্রীষ্টাব্দে এসএসসি পাশ করার পর ভর্তি হন রাজশাহী নিউ ডিগ্রী কলেজে। সেখানে কৃতীত্বের সাথে পাশ করার পর ভর্তি হন রাজশাহী বিশ্ববিদ্যালয়ে। ১৯৭৮ খ্রীষ্টাব্দে রাজশাহী বিশ্ববিদ্যালয় থেকে দর্শন বিভাগে অনার্সসহ তিনি মাস্টার্স ডিগ্রী লাভ করেন। ১৯৭৪ খ্রীষ্টাব্দের ১১ ডিসেম্বর চাপাই নবাবগঞ্জ জেলার সদর উপজেলার হরিপুর গ্রামের বিশিষ্ট সমাজসেবক মরহুম সাইদুর রহমানের সুশিক্ষিত কন্যা মনোয়ারা সুলতানার সাথে তিনি পরিণয় সূত্রে আবদ্ধ হন। ১৯৮৪ খ্রীষ্টাব্দে বিপুল ভোটে ধামাইনগর ইউপি চেয়ারম্যান নির্বাচিত হন। তিনি ইউপি চেয়ারম্যান থাকাকালীন সরকারি বরাদ্দের ত্রাণ বা রিলিফ এর পরিমাণ অপ্রতুল হলে নিজ তহবিল থেকে প্রয়োজনীয় ত্রাণ সামগ্রী ক্রয় করে তা বিতরণ করতেন।